У паняцця ёсць і іншыя значэнні, гл. Сан-Сальвадор.

**Сан-Сальвадор** (англ.: San Salvador), вядомы таксама як **Уотлінгс** (англ.: Watlings) — востраў у Атлантычным акіяне ў складзе Багамаў. Відавочна, першы востраў Новага Свету, адкрыты Хрыстафорам Калумбам.

Плошча вострава — 163 км². Насельніцтва — 903 чал. (2010 г.)

Геаграфія
---------

Востраў Сан-Сальвадор знаходзіцца ў 309,8 км на паўднёвы ўсход ад Насау, сталіцы Багамскіх Астравоў і ў 8624,75 км на паўднёвы захад ад Мінска. Прасціраецца прыкладна на 21 км у даўжыню і 8 км у шырыню.

Сфарміраваны каля 2 — 1 млн гадоў таму караламі. Выкапнёвыя каралы часцяком знаходзяць каля Коўкберн-Таўна, галоўнага паселішча на востраве.

Сан-Сальвадор вельмі нізкі. Найвышэйшы пункт — 1,049 м над узроўнем акіяна. Берагі пясчаныя. Шмат пляжаў. Значная частка паверхні занята ўнутранымі лагунамі. Найбольшая з іх мае назву Вялікае возера.

Акіян каля Сан-Сальвадора знакаміты сваёй празрыстасцю (да 150 м бачання).

Клімат пераходны ад трапічнага да субтрапічнага. Востраў знаходзіцца ў зоне ўздзеяння трапічных цыклонаў.

Гісторыя
--------

Гуанахані (мал. 1685 г.)
Старажытная гісторыя вострава Сан-Сальвадор мала вядомая. Мяркуюць, што менавіта яго 12 кастрычніка 1492 г. адкрыў Хрыстафор Калумб. У апісанні вялікага мараплаўца, першы адкрыты ім у Новым Свеце востраў меў вялікую ўнутраную лагуну, прасторную гавань, быў населены міралюбнымі індзейцамі-*лукая*. Яны называлі сваю малую радзіму **Гуанахані**. Калумб даў востраву іншае найменне Сан-Сальвадор у гонар збавіцеля.

Сучасны востраў Сан-Сальвадор сапраўды падыходзіць да апісання, пакінутага Калумбам. Аднак існуюць і іншыя астравы-кандыдаты, каб звацца Гуанахані. Дакладны лёс мясцовых індзейцаў не вядомы. Хутчэй за ўсё, пазней яны былі вывезены з вострава іспанцамі ў якасці таннай працоўнай сілы.

У XVIII — пачатку XX стст. востраў афіцыйна называўся Уотлінгс у гонар брытанскага пірата і адміністратара Джона Уотлінга. У 1783 г. быў населены бежанцамі з Паўночнай Амерыкі, якія не прынялі Амерыканскую рэвалюцыю. Яны стварылі плантацыі бавоўны, займаліся рыбалоўствам і гандлем. Значную частку працы выконвалі рабы афрыканскага паходжання. У 1834 г. рабства было адменена, але нашчадкі рабоў да сёй пары складаюць большасць мясцовых жыхароў.

У 1925 г. востраў быў вызначаны як першая зямля, адкрытая Калумбам, і канчаткова атрымаў назву Сан-Сальвадор.

Інфраструктура
--------------

Адміністрацыйны цэнтр Сан-Сальвадора — Коўкберн-Таўн з’яўляецца адносна невялікім паселішчам з некалькімі сотнямі жыхароў. На поўнач ад яго знаходзяцца міжнародны аэрапорт, марскі курорт і навукова-даследчы цэнтр. У Коўкберн-Таўне працуе марскі порт. Яшчэ два прычалы размешчаны на поўдні і на поўначы Сан-Сальвадора.

Галоўная галіна эканомікі — турызм.

Спасылкі
--------

* San Salvador Архівавана 10 сакавіка 2013.
* San Salvador & Rum Cay, The Bahamas
* The Land of Lakes

| Раёны Багамскіх Астравоў |
| --- |
| Сцяг Багамаў | 
Аклінс ·  Біміні ·  Блэк-Пойнт ·  Усходні Вялікі Багама ·  Гранд-Кі ·  Заходні Вялікі Багама ·  Інагуа ·  Крукед-Айленд ·  Лонг-Айленд ·  Манграў-Кі ·  Маягуана ·  Нью-Провідэнс ·  Востраў Кэт ·  Востраў Морэс ·  Астравы Беры ·  Рам-Кі ·  Рэгід-Айленд ·  Сан-Сальвадор ·  Паўночны Абака ·  Паўночны Андрас ·  Паўночны Эльютэра ·  Спэніш-Уэлс ·  Фрыпарт ·  Харбар-Айленд ·  Хоўп-Таўн ·  Цэнтральны Абака ·  Цэнтральны Андрас ·  Цэнтральны Эльютэра ·  Эксума ·  Паўднёвы Абака ·  Паўднёвы Андрас ·  Паўднёвы Эльютэра
 |

|  |  |
| --- | --- |
| ⚙️   Слоўнікі і энцыклапедыі | Вялікая каталанская · Вялікая каталанская · Вялікая нарвежская · Britannica (онлайн) |
| Нарматыўны кантроль | LCCN: sh90003464 · VIAF: 247808800 |